ཕྲིན་ཡིག་གི་ཡུལ་གྱི་ཁྱད་པར་དང༌།ཡི་གེ་སྐུར་ཚུལ་གྱི་ཁྱད་པར་རོ།།དང་པོ་ནི།སྟོན་པ་ཐུགས་རྗེས་ཅན་གྱིས།ངའི་བསྟན་པ་འདི་ལ་རིགས་མི་གཙོ་རུས་མི་གཙོ།བསླབ་པ་གཙོ་ཞེས་གསུང་སྟེ།ཡབ་རྒྱལ་པོ་ཟས་གཙང་གིས་ཀྱང༌།ང་ཡི་བུ་ནི་རིགས་དག་དང༌།།རུས་ལ་ངོ་མཚར་འཛིན་མ་ཡིན།།ཡོན་ཏན་བདེན་པ་ཆོས་ཀྱི་རྣམ།།དེ་ལ་འདི་ཡི་ཡིད་དགའ་འོ།།ཞེས་ཆེད་དུ་བརྗོད་པ་ལྟར།དམ་པ་ལྷ་ཆོས་ཀྱི་དབང་དུ་བྱས་ན།ལུང་རྟོགས་ཀྱི་ཡོན་ཏན་གང་ཆེ་དང་དེ་ལས་ཀྱང་བསླབ་པ་གང་མཐོ་གཙོ་ཞིང༌།བསླབ་པ་རིན་པོ་ཆེ་རྣམ་པ་གསུམ་གྱིའང་ཕྱི་མ་ཕྱི་མ་ལྷག་པར་གཙོ་ཆེ་བྱེད་ལ།འཇིག་རྟེན་མི་ཆོས་ཀྱི་དབང་དུ་བྱས་པའི་རིགས་རུས་ཀྱིས་མཐོ་བ་དང༌།མངའ་ཐང་གིས་མཐོ་བ་སོགས་ཡུལ་དུས་གནས་སྐབས་དང་བསྟུན་ནས་ཤེས་པར་བྱའོ།མདོར་ན་རང་གི་ཆོས་ཞུས་ཀྱི་བླ་མ་རྣམས་ནི།འདི་ཕྱིའི་ལེགས་ཚོགས་ཐམས་ཅད་ཀྱི་འབྱུང་གནས་ཡིན་པས་འཇིག་རྟེན་གྲགས་ཚོད་ཀྱི་གོ་ས་མཐོ་དམན་སོགས་ལ་མ་ལྟོས་པར་སྐྱབས་གནས་མཐར་ཐུག་རྫོགས་པའི་སངས་རྒྱས་ཁོ་ན་དང་མཚུངས་པའི་ཆེ་བརྗོད་ཤིན་ཏུ་ཆེ་བ་ངེས་པར་བྱ་དགོས་ལ།དེ་ཕྱིན་མཆོག་ཏུ་བཀུར་བའི་འོས་སུ་མཐོ་བ་ནི།འཛམ་བུ་གླིང་བ་ཐམས་ཅད་དམ།རྒྱ་ཧོར་བོད་ཀྱི་ཡུལ་གྲུ་ཆེན་པོ་རེ་ལ།ཆོས་སྲིད་ཅི་རིགས་ཀྱིས་དབང་བསྒྱུར་བའི་བླ་ཆེན་དང་རྒྱལ་པོ་ཆེན་པོ་རྣམས་ནི་འཇིག་རྟེན་ན་རང་བཞིན་གྱིས་ཆེ་བས་ཡུལ་ཤིན་ཏུ་གཉན་པ་ཡིན་ལ།ལྷག་པར་བསྟན་པ་རིན་པོ་ཆེ་འཛིན་སྐྱོང་གི་བཀའ་དྲིན་བསམ་གྱིས་མི་ཁྱབ་པ་ཁུར་དུ་བཞེས་པ།དེ་དག་འཇིག་རྟེན་ཐམས་ཅད་ཀྱི་མགོན་དང་སྐྱབས་གཅིག་བུ་ཡིན་པས་བསྟོད་བསྔགས་འགྲན་ཟླ་དང་བྲལ་བར་བྱ་ཞིང༌།གཞན་ཡང་མཁས་ཤིང་གྲུབ་པ་བརྙེས་པའི་སྐྱེས་བུ་དམ་པ་དང༌།གདན་ས་ཆེན་པོའི་ཁྲི་ལ་བཞུགས་པ་རྣམས་ལ་རང་ཉིད་སྔར་འབྲེལ་ཆེན་པོ་མེད་ཀྱང་བཀུར་བཟོས་ལེགས་པར་བྱ་དགོས།དེ་དག་གིས་མཚོན་པའི་ཡུལ་མཆོག་འབྲིང་དམན་གསུམ་གྱི་ཁྱད་པར་ཡི་གེ་སྐུར་ཡུལ་དེ་ལ་ལྟོས་ཏེ།རང་ཉིད་ཡུལ་གང་གི་གྲས་སུ་གཏོགས་བསམ་པར་བྱས་ནས།ཆོས་ལུགས་གཙོ་བོར་བཏོན་པའི་སྒོས།འཇིག་རྟེན་དང་ཡང་མ་འགལ་བ་ཞིག་བྱེད་པ་ལེགས་སོ།།